***ԹԱԼԻՆ ՀԱՄԱՅՆՔԻ ՂԵԿԱՎԱՐԻ ՊԱՇՏՈՆԱԿԱՏԱՐ ՏԱՎՐՈՍ ՍԱՓԵՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ԹԱԼԻՆԻ ՕՐՎԱ ԱՌԹԻՎ***

**16 հուլիս 2022թ.**

 ***Հարգելիʹ հայրենակիցներ***

 ***Սիրելիʹ թալինցիներ***

Սրտանց շնորհավորում եմ Ձեզ, բոլորիս, Թալինի օրվա առթիվ։

Թալինը մեր և մեր նախնիների բնօրրանն է, հայրենաճանաչության հրաշալի մատեան, որի դարակազմիկ պատմության էջերը գրել են և շարունակում են գրել այնտեղ ապրող և արարող թալինցիները։ Իսկ Թալինի ամենամեծ հարստությունը` համով ու հոտով մարդիկ են, որոնք միաձուլվել են քարքարոտ բնության հետ և ապրում են համահունչ։

Այսօր տոնում ենք Թալինի օրը։ Թալին համայնքի ավագանու 2019թ. սեպտեմբերի 13-ի որոշման համաձայն, ամեն տարի հուլիս ամսի երրորդ շաբաթ օրը նշվելու է Թալինի օրը որպես տոն, համոզված եմ, որ այն կդառնա ավանդույթ։

Սիրելի թալինցիներ, Թալինում է հյուսվել ձեր մանկության երազները, կայացել եք որպես պատանի ու երիտասարդ, որպես քաղաքացի, բայց միշտ հիշեք, բոլորս մեկ բարձրավանդակից ենք, սերված նույն հողից ու ջրից, մեկ ընտանիք ենք, լինենք միակամ, միավորվենք մեկ համայնքում, աջակցենք միմյանց, նպաստենք համայնքի զարգացմանը, որպեսզի առկա բոլոր խնդիրները մի օր դառնան մոռացված անցյալ։ Ձեզանից յուրաքանչյուրը հարազատ բնօրրանի շունչն ու հարստությունն է, որովհետև դուք եք կերտել ձեր ժողովրդի պատմությունը և մնայուն պահել Թալին անունը` թալինցուն հատուկ հոգեբանական կերտվածքով պահպանել ավանդույթները, բարբառը, կենցաղն ու քաղաքի կոլորիտը։

Թալին քաղաքի օրվա առթիվ սիրով և երախտագիտությամբ շնորհավորում եմ համայնքի բնակիչներին, համասփյուռ թալինցիներին, նրանց, ում համար Թալինը միշտ թանկ է և միշտ կմնա հարազատ բնօրրան, հյուրընկալ օջախ և կեցության սրբավայր։ Մեծարանքի և խորին հարգանքի խոսքերս հղում եմ նաև քաղաքի այն բնակիչներին, ովքեր սերնդե-սերունդ ապրելով ու պայքարելով պահպանել են Թալինը որպես բնակավայր և հանձնել իրենց ժառանգներին։

Հարգելի թալինցիներ, ուր էլ գնաք, որտեղ էլ ապրեք` Թալինը ձեր հետ է, ձեր արյան ու հոգու կանչն է, ուրեմն երկար ապրեք և ապրեցրեք Թալինը ձեզանով։ Թալինն ապրում է, համոզված եմ, որ բոլորս միասին կկատարենք ամեն հնարավորը, որ թալինցին միշտ հպարտանա իր պատմական անցյալով, ապրի ներկայով ու ապագայով։

Թալինը` փոքր քաղաք է 21-րդ դարի համար, բայց համայն թալինցու աշխարհն է։

**Շնորհավոʹր քո տոնը, քո օրը, Սիրելիʹ Թալին ու համասփյուռ թալինցի**։

***Լավագույն մաղթանքներով***

 ***Թալին համայնքի ղեկավարի***

 ***պաշտոնակատար` Տավրոս Սափեյան***